Reverentissimo patri domino abbati, frater H., prior Sancti Salvii, et omnis conventus, debitam cum omni devotione obedientiam. Noverit paternitas vestra, quod placitum quod habuimus contra ecclesiam Sancti Johannis, per Dei providentiam et vestram intercessionem, sicuti hic annotabitur, jus Cluniacensis ecclesiæ et nostræ per magnos labores adquisivimus. Abbas enim Sancti Johannis tantum opprobrium ferre nolens de abbatia discessit. Qua de causa populus Valentianensis et clerici et canonici qui remanserunt, contra nos insurgentes, in præsentia episcopi, dominum papam appellaverunt, cum utique nec pro archiepiscopo Remensi, nec pro episcopo Cameracensi, divinum officium intermittere noluerint. Immo in octavis beati Martini, in præsentia domini papæ me de hac causa appellaverunt. Provideat igitur paternitas vestra quid super hoc agendum sit.